Ismahane Elouafi

Ismahane A. Elouafi (arabieraz:أسمهان الوافي; Yusufia, Maroko, 1971ko  abuztuaren 15a) CGIAR erakundeko zuzendari exekutibo lanetan hasi zen da 2023ko abenduan. Aurretik FAOko zientzialari buru gisa lan egin zuen, eta mundu islamiarrean eragin handiena duten 20 emakume zientzialarien artean dago. Nazioartean ezaguna da, laborantza abandonatuak eta gutxiegi erabiliak sustatzen, nekazaritzan edateko ez den ura erabiltzen eta zientzian emakumea ahalduntzen egindako lanarengatik. 

*New York Times-*ek lidergoaren panorama aldatzen duten hamar emakumeetako bat izendatu zuen, FAOko lehen zientzialari buru izendatu ostean. Ia bi hamarkadako esperientzia du Asian, Afrikan eta Ekialde Hurbilean nekazaritzaren ikerketan eta garapenean. Egoitza Dubain (Arabiar Emirerri Batuak) duen *International Center for Biosaline Agriculture* zuzendu zuen 2012tik 2020ra.

## Bizitza 
### Hezkuntza 
Hasieran, Elouafi Marokoko Bigarren Mailako Abiazio Eskolan trebatu zen, herrialdeko lehen borroka-pilotuetako bat izateko. Hala ere, emakumeek herrialdeko borroka hegazkinak pilotatzeko plana artxibatu egin zuten eta karrera berri bat aukeratu behar izan zuen. Elouafi Marokoko Agronomia eta Albaitaritza Medikuntzako Hassan II.a Institutuan hasi zen. Bertan, Nekazaritza zientzietan lizentziatura lortu zuen 1993an eta M.S. Fitohobekuntza 1995ean. 2001ean, Kordobako Unibertsitateko (Espainia) genetika doktoretza jaso zuen.

## Lan ibilbidea 
2006 eta 2007 artean, Elouafi Kanadako Nekazaritza eta Nekazaritzako Elikagaien Ikerketa Azpizatiko (AAFC) Ministrorde Ondokoaren aholkulari nagusia izan zen Ottawan (Kanada). 2007ko maiatzean, Elikagaiak Ikuskatzeko Kanadako Agentzian hasi zen lanean, Landare Ikerketako Ataleko gerente nazional postuan. 2010. urtean, Aliantzen eta Ikerketaren Kudeaketaren Dibisioko zuzendari izendatu zuten. 2012an, Elouafi *International Center for Biosaline Agriculture* (ICBA) zentroko zuzendari nagusi izendatu zuten, eta zentroaren 2013-2023 hamarkadarako estrategiaren garapena gainbegiratu zuen. 2019an *Arab Women Leaders in Agriculture* (AWLA) izeneko programa enblematikoa abiarazi zuen nekazaritzaren ikerketan eta garapenean lan egiten zuten emakumezko zientzialari arabiarrak ahalduntzeko. Programa horrek Bill eta Melinda Gates Fundazioaren, Islamiar Garapenerako Bankuaren eta CGIAR Ikerketa Programaren laguntza izan zuen.

2020an, Elouafi Elikadura eta Nekazaritzarako Nazio Batuen Erakundeko (FAO) zientzialari burua bihurtu zen. Erakundeko lidergo-egitura nagusiaren barruan sortu zen postu berri hori. Qu Dongyu FAOko zuzendari nagusiak eman zuen bere izendapenaren berri, 35. FAOren Ekialde Hurbilerako Eskualde Konferentzian, 2020ko irailean. Elouafi IFPRI eta CAB International-eko zuzendaritza-batzordeetako kidea da. Elikadura eta Nekazaritzarako Nazio Batuen Erakundearen (FAO) estrategian aditu diren paneletako kide ere izan da 2020ko irailetik, baita Egokitzapenerako Munduko Batzordeko kide ere. Lehenago, nazioarteko hainbat ikerketa-erakundetan jardun zuen zientzialari gisa, besteak beste, ICARDA, JIRCAS eta Artoa eta Garia Hobetzeko Nazioarteko Zentroan (CIMMYT).

## Bizitza pertsonala 
Bi alaba ditu eta Kanadako eta Marokoko nazionalitate bikoitza du. Erraztasunez hitz egiten du ingelesez, frantsesez, gaztelaniaz eta arabieraz; eta italieraz eta japonieraz elkarrizketa jarraizteko gai da.

## Sariak eta aintzatespenak 
Elouafik, besteak beste, sari eta aintzatespen entzutetsu hauexek jaso ditu:  

* 2014an, Mohamed VI.a Marokoko erregeak emandako Sari Nazionalaren Domina
* 2014an, Global Thinkers Forum-en Zientziaren Bikaintasunaren Saria
* 2014an, Muslim Sciencek mundu islamiarrean zientzian eragin handiena zuten 20 emakumeen artean sailkatu zen Shapers kategorian.
* 2014-2016an, *CEO-Middle East* aldizkariak Dr. Elouafi munduko 100 emakume arabiar zientzialari boteretsuenen artean
* 2016an, Londresko Arabiar Erakundeak ematen zuen Urteko Emakume Arabiarraren Sari ospetsua irabazi zuen, Zientzietako Lorpenengatik.

## Erreferentziak 
## Kanpo estekak